
MITÄ MUUT SANOVAT





Suomalainen raamattu-uskollinen kenttä on pitkään kaivannut sen kaltaista vaihtoehtoista ääntä, jota Valoisa näky tulevaisuudesta edustaa. Kirja tarjoaa johdonmukaisen selityksen Matteuksen 24. luvusta tavalla, joka vahvistaa uskoa ja juurruttaa sitä normaaliin kristillisyyteen loputtoman tulevaisuusspekuloinnin sijaan. Niin Spurgeonin kuin kirkkoisien osuvat lainat tuovat uskottavuutta väitteelle, että kirjoittajien näkemyksellä on ollut kannattajansa jo kirkon ensimetreiltä lähtien – ja jos kirjoittajia uskoo, niin jo Uudesta testamentista asti.


Tommi Karjalainen


Luennoitsija, teologian tohtori


Suomen Teologinen Opisto


Eberlen ja Trenchin osittaispreterismiä edustavan teoksen ensimmäinen osa on selkeä johdatus Matteuksen evankeliumin luvun 24 historialliseen asiayhteyteen ja siihen pohjautuvaan eskatologiseen lopulliseen täyttymykseen. Kirkkoisien ajoista alkaen luvun 24 on valtavirtaisesti selitetty viittaavan profeetallisesti sekä vuoden 70 jKr. tapahtumiin että Jeesuksen ruumiilliseen toiseen tulemukseen historian lopulla. Teos avaa osuvasti osittaispreteristisen näkemyksen perusteita. Kirjan ilmestyminen suomeksi tarjoaa rakentavan ja ymmärrystä syventävän lisän suomenkieliseen alan kirjallisuuteen.


Juha Ahvio


Teologian tohtori, dogmatiikan dosentti


Helsinki


Kautta historian kristityt ovat tulkinneet Raamattua vähän eri tavoin, mutta silti he ovat voineet säilyttää yhteisen uskon Herraan Jeesukseen. Tämä teos on tervetullut ja tasapainottava puheenvuoro ajankohtaisessa, liekehtivässä ja varsin yksipuolisessa keskusteluilmapiirissä. Kirjan vahvasti Raamatun kokonaisilmoitukseen ja koko kristikunnan historiaan pohjautuva näkökulma lujittavat uskoa, luovat toivoa sekä synnyttävät alati kasvavaa rakkautta Jumalaan. Teos on kansantajuinen ja selkeästi ymmärrettävä kokonaisuus. Jos luet kirjan ilman ennakkoluuloja, tulet kokemaan myönteisen yllätyksen.


Katriina Hiippavuori


Valtiotieteiden maisteri, yhteiskunnallinen vaikuttaja


Masku


Tulin uskoon 70-luvulla ja samalla tulin aika nopeasti tietoiseksi lopunaikojen kuumottavasta jännityksestä. Kerrottu narratiivi oli vahva, mutta Raamattuni äärellä jäin joskus ihmettelemään osia siitä. Seurauksena jätin aihepiirin innokkaimmille ja keskityin arkipäivän haasteisiin.


Tämä kirja on mielestäni helppolukuinen ja selkeästi etenevä Matteuksen evankeliumin 24. luvun käsittely. Sana selittää itseään ja historialliset tosiasiat täydentävät sopivasti. Koen tämän tuovan selkeyttä ja erinomaisia aineksia lopunaikoja koskevien näkemysten hahmottamiseen. Raamatuntekstit on tässä tulkittu kontekstissaan. Terveeseen hengellisyyteen kuuluu jokaisen oma vastuu muodostaa itse Raamatun pohjalta näkemyksensä. Tämä kirja tukee sitä.


Kai Similä


Kasvatustieteen maisteri, Vapaakirkon pastori


Kempele


Tämä teos tarjoaa selkeän, perusteellisen ja ajatuksia herättävän katsauksen Jeesuksen ennustukseen Jerusalemin tuhosta ja sen keskeisistä tapahtumista. Kirja haastaa pohtimaan omaa suhdetta toivoon, tulevaisuuteen ja Jumalan Sanan paikkansapitävyyteen. Kirjan sanoma muistuttaa, ettei Jumalan ilmoitus ole koskaan ollut etäinen teoria vaan elävä todellisuus, joka koskettaa myös meitä tä-nään. Suosittelen kirjaa jokaiselle, joka haluaa ottaa tosissaan profeetallisen sanan.


David Sterling


Pastori, eläkkeellä


Tampere


Tämä kirja on tarpeellinen Suomen kristikunnalle, sillä on tärkeää tutustua erilaisiin näkemyksiin. Englanninkielellä tätä tietoa on ollut saatavilla jo pitkään, mutta Suomessa se on jäänyt vähemmän tunnetuksi. Jeesuksen herruus, ja voitto yli pahan vallan, on uskoville valtava innostuksen lähde. Voitokas tulevaisuuden nä-kymä voimaannuttaa ja kannustaa meitä, sekä korottaa Jeesuksen nimeä ja Hänen valmista työtään. Kun kykenemme näkemään tulevaisuuden valoisana, myös tämä päivä muuttuu paljon positiivisemmaksi, ja saamme yhä selkeämmin kiinni siitä auktoriteetista, minkä Jeesus on meille antanut. Mielestäni kirjassa esitelty näkemys on raamatullinen, tuo Jumalalle kunniaa, ja rohkaisee jokaista uskovaa. Kirja on selkeä ja johdonmukainen, jokainen hyötyy sen lukemisesta.


Eva Fredriksson-Lidsle


Pastori, WOF-seurakunta


Kokkola


Olen ollut neljäkymmentä vuotta uskossa ja lukenut Matteuksen evankeliumin 24. luvun moneen kertaan ja saanut siitä opetusta. Ei se ole vaivannut, mutta nyt huomaan, että kyseessä on ollut täysin futuristinen tulkinta.


Niin hyvin ja perustellen tämä kirja on tehty, että muutin näkö-kulmaani kahdessa päivässä. Vaikka näkökulmaero ei olekaan pelastuskysymys, on toki tarpeen tutkia Raamattuamme jatkuvasti. Sieltä löytyy aina uutta.


Jari Rankila


Everstiluutnantti evp


Vesilahti


Markku J. Kumpula on tehnyt ansiokkaan suomennoksen tohtori Harold Eberlen teoksesta, joka avaa lukijalle osittaisen preterismin näkökulmaa Raamatun lopun-aikoja koskeviin teksteihin. Vaikka lukija ei olisi kaikesta kirjan esittämästä samaa mieltä edes sen luettuaan, teos on joka tapauksessa lukemisen arvoinen. Se auttaa ymmärtämään toisenlaista tulkintaa ja ajattelutapaa Raamatun lopunaikoja koskevista teksteistä sekä avaa näkökulmaa siihen, miksi eri kristityt päätyvät erilaisiin johtopäätöksiin samoista raamatunkohdista.


Rakentava keskustelu edellyttää toisten näkemysten tuntemista ja kunnioittamista. Lopunajat ovat joka tapauksessa edessämme tulkintatavastamme riippumatta. Tulevaisuus näyttää, oliko futuristinen vai osittainen preterismi lähempänä oikeaa – vai käykö lopulta niin, että Jumala toteuttaa historiassa suunnitelmansa omalla täydellisellä tavallaan ja täyttää kirjoitukset.


Onni Haapala


Varatoimitusjohtaja


Aikamedia Oy











ESIPUHE





Ihmisiä on aina kiehtonut tulevaisuus ja miten tämän maailman lopulta käy. Pohdintoja maailman loppumisesta on tehty kautta ihmiskunnan historian. Useimmiten nämä skenaariot ”lopunajoista” ovat olleet pelon sävyttämiä. Näin on ollut myös runsaan sadan vuoden ajan kristikunnassa. Voi olla yllättävää, että tuollainen negatiivinen tulevaisuudenkuva ei ole tuota aikaisemmin ollut valtavirtaa seurakunnan 2000-vuotisen historian aikana. Tämä asia selvenee tämän kirjan sivuilta.


Tulevaisuus ja siihen liittyvä oppi lopunajoista, eskatologia, eroaa ainakin yhdellä tavalla monista muista kristinuskon perusopeista: kenelläkään meistä ei ole tulevaisuudesta mitään kokemusta. Kaikki perustuu raamatuntulkintaamme. Meillä voi olla voimakkaita kokemuksia uskoontulosta, Hengen lahjojen toiminnasta tai erilaisista seurakunnista, mutta käsityksemme tulevaisuudesta perustuu vain siihen, miten tulkitsemme Raamattua – tai miten meitä on opetettu sitä tulkitsemaan. Tämän vuoksi kannattaa olla varovainen ennen kuin erilaisista lopunajan tulkinnoista aletaan jakelemaan harhaoppituomioita.


Tämä teologian tohtoreiden, Harold Eberle ja Martin Trench, kirjoittama kirja on helppotajuinen esitys näkemyksestä, joka tunnetaan osittaisena preterisminä.


Mitä on osittainen preterismi? Kyseessä on sellainen tapa tulkita Raamatun eskatologisia tekstejä, jossa otetaan vakavasti raamatunkirjoittajien ja varhaisten kuulijoiden historiallinen ajankuva, odotukset ja kielen ymmärtäminen. Siinä ei pakoteta Raamatun profetioita sen enempää jo tapahtuneiksi kuin työnnetä tulevaisuuteenkaan. Tässä näkemyksessä tulkitaan profetioita toteutuneen historian valossa ja raamatullisessa asiayhteydessään.


Jaan kirjoittajien kanssa kokemuksen näkemyksen vaihtumisesta. Uskoon tultuani keväällä 1983 omaksuin dispensationalistisenkäsityksen lopunajoista. Tämä oli varsin luonnollista, koska liityin saman tien helluntaiseurakuntaan ja Suomen helluntaiherätyksessä ei tuohon aikaan juuri muuta näkemystä tunnettukaan. Itse asiassa olin lukenut tämän aiheen yhden perusteoksen, Hal Lindseyn Maa, entinen suuri planeetta, jo yli seitsemän vuotta aikaisemmin.


Itse dispensationalismi ei sanana varmaan koskaan noussut esille, mutta sen sisältö sitäkin enemmän. Seuraavien vuosikymmenten aikana tulivat tutuksi erilaiset variaatiot uskovien ylöstempauksesta, pedonmerkistä, antikristuksesta, vihan ajasta, yhdestä maailmanhallituksesta ja nykyisen Israelin valtion merkityksestä. Mitä huonommalta maailmantilanne näytti ja mitä kauheampia uutisia kuulisimme, sitä varmempaa olisi, että Jeesuksen tulemus on lähellä. Itse asiassa sanomat sodista, maanjäristyksistä ja nälänhä-distä olivat välttämätön ehto sille, että Jeesus voisi palata takaisin. Mutta Jeesus pelastaisi uskovat tuosta vihan ajasta tempaamalla meidät taivaaseen viettämään seitsemän vuotta kestäviä Karitsan häitä. Samaan aikaan jumalaton maailma kärsisi täällä antikristuksen terroria ja Jumalan vihan maljoja.


Suomen helluntaiherätys oli omaksunut kyseisen eskatologisen näkemyksen vähitellen 1940-luvun lopulta alkaen. Kohdallani kului lähes 30 vuotta ennen kuin tuo negatiivinen käsitys tulevaisuudesta alkoi vähitellen murtua. Perehdyttyäni enemmän terveeseen raamatuntulkintaan selvisi vähitellen, kuinka kyseenalaisesta tulevaisuuden odotuksesta olin osallinen. Mutta mitä tämän vähitellen romuttuvan näkemyksen tilalle? Miten meidän pitäisi ymmärtää Jeesuksen tulemukseen ja ylipäätään tulevaisuuteen viittaavat raamatunkohdat?


Perehdyin tarkemmin osittaiseen preterismiin noin neljä vuotta sitten. Niissä vaiheissa löysin tämän Harold Eberlen ja Martin Trenchin teoksen Victorious Eschatology. Omaakin ajatteluani selkiyttääkseni tein kirjan alkuosasta parikymmentä Youtube-videota. Vähitellen selvisi, että osittaisesta preterismistä ei ole ainuttakaan kirjaa suomenkielellä. Päätin lopulta kirjoittaa sen itse.


Hyvin pian huomasin, että minun on turha yrittää keksiä pyörää uudelleen. Tohtorit Eberle ja Trench ovat tehneet aiheesta selkeän ja yksinkertaisen perusteoksen. Vaikka joissakin yksityiskohdissa olen päätynyt hieman eri tulkintoihin, niin kädessäsi oleva kirja antaa hyvän lähtökohdan perehtyä aiheeseen.


Joitakin lukijoita voi kiinnostaa, edustavatko kirjoittajat niin sanottua uusapostolisuutta eli NAR-liikettä (New Apostolic Reformation) ja sen korostuksia. Kysyin tätä sähköpostilla tohtori Harold Eberleltä. Näin hän vastasi:


”Uskon, että viisitahoisen palveluviran tulisi olla toiminnassa myös nykyajan seurakunnassa. Toki väärinkäytöksiä esiintyy, ja ne antavat koko liikkeelle huonon maineen… Mutta minua huolestuttaa hieman, kun jotkut johtajat puhuvat 'herruuden ottamisesta' (taking dominion), koska se viittaa siihen, että noustaan muiden yläpuolelle ja sorretaan alempana olevia. Se vaikuttaa olevan ristiriidassa sen hengen kanssa, josta Jeesus opetti opetuslapsilleen — että suurin on se, joka palvelee. Siksi, jos puhumme palvelemisesta, meidän tulisi rohkaista uskovia vaikuttamaan kaikilla elämänalueilla."


Päädyin julkaisemaan kirjan kahdessa osassa, koska englanninkielinen perusteos käsittää 342 sivua, ja suomenkielisestä käännöksestä tulisi vielä pitempi. Kirjan kuvatekstit olen säilyttänyt englanninkielisinä. Tämä ensimmäinen kirja käsittelee Jeesuksen Öljymäen puhetta Matt. 24. luvun pohjalta. Kirjan loppupuolella on myös yleiskatsaus osittaiseen preterismiin. Toinen kirja tulee käsittelemään Ilmestyskirjaa ja eskatologian erityiskysymyksiä, kuten Israelia, antikristusta ja ylöstempausta.


Kirjan alaviitteisiin olen lisännyt omat tarkennukseni ja liitteeksi olen kääntänyt artikkelin ”Neljä päänäkemystä Ilmestyskirjaan”, koska Ilmestyskirja ja Jeesuksen Öljymäen puhe liittyvät läheisesti yhteen. Näin tämän kirjan hermeneuttinen tulkintakehys,osittainen preterismi, asettuu omalle paikalleen myös suuremmassa kuvassa.


Kirjan tekijöitä mukaillen: ei ole tärkeää, että omaksut kanssamme jokaisesta raamatunjakeesta saman näkemyksen. Tärkeämpää on se, että omaksut tulevaisuudesta ja lopunajoista positiivisen ja voittoisan näkemyksen. Sen mukaan Jumalan seurakunta nousee, kaikista vaikeuksista ja haasteista huolimatta, kypsyydessä ja voimassa ja korjaa suuren sadon Jumalan valtakuntaan ennen Kristuksen julkista paluuta maan päälle.


Markku J. Kumpula











JOHDANTO





Eskatologia viittaa käsityksiin lopun ajoista. Tässä kirjassa esitetty eskatologinen näkemys paljastaa, että Jumalan valtakunta kasvaa ja etenee, kunnes se täyttää maan. Seurakunta nousee yhtenäisyyteen, kypsyyteen ja kunniaan ennen Jeesuksen paluuta. Tässä kirjassa esitämme teille voittoisan näkemyksen lopunajoista.


Useimmat seurakunnan historian suuret johtajat kannattivat tällaista voittoisaa eskatologiaa.


1900-luvulla kristityt muuttuivat kuitenkin yhä skeptisemmiksi ja pessimistisemmiksi tulevaisuuden suhteen. Ensimmäisen maailmansodan aikana eurooppalaiset kristityt alkoivat omaksua negatiivisen maailmankuvan. Pohjoisamerikkalaiset kristityt seurasivat perässä suuren laman ja toisen maailmansodan aikana. Kun maailma joutui kohtaamaan haasteita ja sodan pahuuden, ihmiset omaksuivat negatiivisemman näkemyksen ihmiskunnasta ja sen tulevaisuudesta.


Juuri noina vaikeina aikoina monet kristityt omaksuivat tappiomielialan. He alkoivat uskoa, että maailma ajautuu pahojen johtajien valtaan ja että Saatana lopulta hallitsee maailman talous- ja uskonnollisia järjestelmiä. Tämän näkemyksen omaksuneet saarnaajat alkoivat opettaa pian nousevasta antikristuksesta, joka pettää suuren osan ihmiskunnasta ja tulevasta ahdistuksen ajasta, jolloin Jumala vihassaan tuhoaisi suuren osan maailmasta.


Pessimistinen näkemys ei ollut laajasti tunnettu ennen Scofield Reference Bible -raamatun julkaisua (1909), jonka alaviitteissä esitettiin hyvin synkkä kuva lopunajoista. Siitä lähtien kristinuskon piirissä on kaupattu satoja pelottavia lopun ajan kirjoja. Luetuimpia ovat Tim LaHayen ja Jerry B. Jenkinsin kirjoittama Left Behind -sarja. Tällaiset kirjat ja niihin liittyvät opetukset ovat yleistyneet niin paljon, että nykyajan seurakunnassa negatiivinen eskatologia on tullut yhdeksi suosituimmista näkemyksistä. On kuitenkin tärkeäähuomata, että tämä näkemys on ollut suosittu kristinuskossa vasta 1960-luvulta lähtien. Se saavutti suosion huipun juuri ennen viime vuosituhannen loppua, kun kristityt olivat lumoutuneet mahdollisuudesta, että maailma loppuisi vuonna 2000.


Nyt kun olemme jo pitkällä uudella vuosituhannella, kristityt katsovat tulevaisuuteen. Monet johtajat ovat huomanneet, että Raamattu avaa meille aiempaa toivorikkaammat tulevaisuudennäkymät. He omaksuvat voitokkaan näkemyksen, joka opettaa, että Jeesus Kristus ja hänen seurakuntansa voivat hallita tässä maailmassa, ei Saatana.


Teologinen nimitys, jolla viitataan tässä kirjassa voittoisaan eskatologiaan, tunnetaan nimellä osittainen preterismi. Nykyisin suosittu näkemys on taas futuristinen näkemys.





	Eskatologinen näkemys

	Teologinen nimitys





	Voittoisa näkemys

	Osittainen preterismi





	Yleinen näkemys

	Futurismi







Nämä teologiset nimitykset, osittainen preterismi ja futurismi, viittaavat siihen, milloin Matt. 24. luvun ja Ilmestyskirjan profetiat täyttyvät.


Sana ”preteristi” tulee latinankielisestä sanasta praeteritus, joka tarkoittaa ”se, mikä on jo tapahtunut”. Osittaisessa preterismissä nähdään siis osa Matt. 24. luvun ja Ilmestyskirjan profetioista jo täyttyneinä.


Sitä vastoin futuristisen näkemyksen kannattajat katsovat, että käytännössä kaikki Matt. 24. luvun ja Ilmestyskirjan profetiat odottavat täyttymistään tulevaisuudessa – tästä syystä nimitys ”futuristi”.





	Eskatologinen näkemys

	Teologinen nimitys

	Matt. 24 & Ilmestyskirja





	Voittoisa näkemys

	Osittainen preterismi

	Osittain jo historiaa/ osittain tulevaisuudessa





	Yleinen näkemys

	Futurismi

	Kaikki tulevaisuudessa







Seuraavilla sivuilla selitämme ja vertailemme näitä näkemyksiä.


Tässä kirjassa tarkastellaan Matteuksen 24. luvun profetioita sekä keskeisiä kysymyksiä, jotka liittyvät osittaiseen preterismiin. Myö-hemmin julkaistavassa toisessa osassa käsitellään Danielin kirjan profetioita, Ilmestyskirjaa sekä osittaisen preterismin näkemyksiä juutalaisista, antikristuksesta, tempauksesta ja ”lopun ajoista”.1


Pastoreina me (Harold Eberle ja Martin Trench) olimme tottuneet uskomaan ja opettamaan futuristista tulkintaa. Jo opettaessamme näitä näkemyksiä seurakunnillemme huomasimme kuitenkin, että monet raamatunkohdat eivät sovi futuristiseen tapahtumakulkuun. Vuosien perusteellisen tutkimuksen jälkeen päädyimme siihen, että osittainen preterismi tarjoaa Raamatulle uskollisemman näkökulman. Tämän haluamme osoittaa seuraavilla sivuilla.


Raamatunkohtien tarkastelun lisäksi olemme koonneet kirjaan lainauksia tunnetuilta saarnaajilta, opettajilta ja uudistajilta, jotka edustivat voitokasta eskatologiaa. Vaikka jotkut heistä ennustivat vaikeita aikoja, useimmat uskoivat seurakunnan selviävän koettelemuksista ja nousevan voimakkaana ennen Jeesuksen Kristuksen paluuta.2

